Jytte Andersen (S), 2007-02-09:
Da Københavns Teaters strategiplan kom i sommeren 2006, kunne selv en skarpsindig skovsnegl måske nok have forudset og forudsagt, at der ville blive ballade.
Jeg behøver vist ikke at minde nogen om balladen om strategiplanen og om manglende debat og dialog især omkring udpegning af teaterchefer.
Ud over personsagerne var der også spørgsmålet om stillingsannoncerne.
De indeholdt jo som bekendt en invitation til, at ansøgerne gerne måtte bidrage med egne penge til teatrenes økonomi, en konstruktion, man på det tidspunkt mente at have rigtig gode erfaringer med fra Gladsaxe Teater.
Blandt alt det, vi muligvis ikke får lejlighed til at lære af Gladsaxesagen, mener jeg, at dette må være en af undtagelserne.
I hvert fald er der ikke noget, der tyder på, at de ansatte teaterchefer har penge med på arbejde.
Noget andet, der forhåbentlig er blevet lært, er en lektie om en nødvendig kommunikation, om åben dialog og om kompetent lederskab.
Man kan ikke just sige, at den daværende formand for bestyrelsen havde en heldig hånd, tværtimod var det en ualmindelig uheldig og ubehændig hånd, den tidligere formand for Københavns Teaters bestyrelse havde.
Derfor fik Københavns Teaters bestyrelse med rette nogle hug.
Vi har nu fået en ny formand, og det ser ud til, at bestyrelsen ikke vil gentage tidligere tiders kommunikationsfejl.
Jeg vil godt for god ordens skyld give udtryk for her, at Socialdemokraterne er tilfredse med hovedlinjerne i den nye struktur for Københavns Teater, men jeg vil også godt give udtryk for, at der er behov for nogle justeringer.
Derfor vil vi med glæde støtte det her forslag, så der skabes mulighed for, at Folketeatret og Det Danske Teater kan fusionere.
Her har vi jo i hvert fald set, at tiden har været gunstig i forhold til dialogen og der er skabt grundlag for et fælles fusionsgrundlag, og det åbnes der så mulighed for kan realiseres bl.a. ved det her forslag.
Det andet, det her forslag sikrer, er, at bestyrelserne får mulighed for at give udtryk for at være medinvolverede i ansættelse af nye teaterchefer og ny ledelse.
Det tror jeg faktisk vil bidrage til en langt større tilfredshed og knap så mange problemer med kommende udskiftninger – ikke fordi der skal udskiftes nogen, men næste gang der skal ansættes teaterchefer, al den stund deres egen bestyrelse har indflydelse på det.
Vi er sådan set også meget glade for, at det er præciseret, at Københavns Teaters bestyrelses beslutninger ikke kan indankes til anden administrativ myndighed.
Det er en professionel bestyrelse; det er en bestyrelse, som uafhængigt af ministre, uafhængigt af Folketinget træffer egne beslutninger, og det er sådan set for os at se et klart udtryk for, at Københavns Teaters bestyrelse er et organ, som sikrer en reel armslængde.
Vi er også glade for, at de nye bestyrelser, de lokale bestyrelser, får mulighed for at vælge deres egen næstformand.
Det er også udtryk for, at man har lyttet til den kritik, der har været, og at man har set i øjnene ikke bare fra ministerens side, men også fra forligspartiernes side, at her var der tale om, at man var nødt til at lave nogle justeringer.
Så alt i alt støtter vi forslaget.
Vi mener, at forslaget vil medvirke til at styrke det danske teaters stabilitet og kunstneriske rækkevidde.
Der kommer lidt mere demokrati, der kommer mere indflydelse og respekt for det enkelte teater, og det tror jeg er utrolig værdifuldt.
Så vi støtter varmt forslaget.